Пенчо Славейков
Висота

chitanka.info

В високи помисли живея

и горда творческа мечта.

Те мои са. Но аз копнея

за друг живот и висота.

Копнея аз за висотата

на бедний труженик, вживян

в спокойствието на душата

и на твореца упован.

Тоз, който в божи разум вслушан,

където да го поведе

живота, благ и равнодушен

върви, не питайки: къде?

Когото няма да развърнат

безцелни размисли от труд

и който, дома вечер върнат,

желана рожба милва в скут.

Когото всъде придружава

в живота свята простота

и вярата го възвисява

над всяка мъдра висота.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.